Diari Oficial de la Generalitat Valenciana


Sumari del DOGV 5317, del 03-08-2006 (2006/9489)

RESOLUCIÓ de 31 de juliol de 2006, del conseller de Territori i Habitatge, per la qual es prohibix la circulació de determinats vehicles per terrenys forestals.
----------------------------------------------------------------------------------------------------------------------------------------------------------------

### Dades del document

Número de DOGV
:   5317

Data del DOGV
:   03-08-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/9489


Data del document
:   31-07-2006

Organisme emissor
:   Conselleria de Territori i Habitatge

Tipus de document
:   Resolució

Anàlisi jurídica

 Descriptors 

:   * muntanya
    * vigilància del medi ambient
    * via rural
    * legislació forestal
    * vehicle
    * protecció del medi ambient

RESOLUCIÓ de 31 de juliol de 2006, del conseller de Territori i Habitatge, per la qual es prohibix la circulació de determinats vehicles per terrenys forestals. [2006/9489]  
Per a la protecció del patrimoni del medi natural que conformen les muntanyes i els terrenys forestals de la Comunitat Valenciana, i que es troben davall la gestió de la Generalitat, es considera convenient establir limitacions a l'ús recreatiu de les muntanyes i terrenys forestals mitjançant la prohibició de la circulació de vehicles que provoquen el deteriorament de les pistes forestals, vies de trànsit d'importància crucial per a la conservació de les muntanyes i especialment per a la vigilància i l'extinció dels incendis; és indiscutible el dany que es produïx en els ferms no asfaltats pels rodaments de certs vehicles.   
Així mateix la circulació de determinats vehicles comporta l'increment del perill d'incendis; l'alteració de l'hàbitat de les espècies de fauna silvestre existents en els terrenys forestals; altera l'activitat i la riquesa cinegètica, i de la mateixa manera interferix en activitats com el senderisme, el passeig o el simple gaudi del medi natural.  
D'altra banda aquest risc, encara que està present tot l'any, s'incrementa de manera considerable en el període estival, i pot desembocar en situacions realment catastròfiques amb efectes devastadors per al patrimoni forestal.  
El Decret 183/1994, d'1 de setembre, del Govern Valencià, pel qual es regula la circulació de vehicles per terrenys forestals, únicament permet la circulació de vehicles per les pistes forestals que no estiguen prohibides al trànsit.  
L'article tercer de l'esmentat decret habilita la Direcció General de Gestió del Medi per a prohibir la circulació de vehicles en pistes autoritzades, quan circumstàncies especials així ho aconsellen.   
Per resolució de 31 de juliol de 2006, el conseller de Territori i Habitatge ha advocat per a si aquesta competència.  
Basant-se en l'anterior, resolc:  
Primer. Prohibir la circulació de vehicles tipus ATV coneguts com a quads per terrenys forestals, incloses totes les pistes i camins forestals, fora dels circuits expressament autoritzats.   
Segon. Permetre la circulació d'aquests vehicles limitada a les servituds de pas que pertoquen, la gestió agroforestal i les tasques de vigilància i extinció d'incendis de les administracions públiques i les entitats col·laboradores d'aquestes en aquestes funcions.  
Tercer. Ordenar la publicació de la present resolució per a coneixement general.  
Contra la present resolució, que esgota la via administrativa, es pot interposar davant del conseller de Territori i Habitatge recurs potestatiu de reposició en el termini d'un mes, segons el que preveuen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú o bé directament recurs contenciós administratiu en el termini de dos mesos comptadors des de l'endemà de la publicació davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveu l'article 9 de la Llei 29/1998, de 13 de juliol, reguladora de la jurisdicció contenciosa administrativa.  
València, 31 de juliol de 2006. . El conseller de Territori i Habitatge: Esteban González Pons